
Visszatér a STRAND CITY
idén is felépül álmai városa Zamárdiban

Augusztus 19-22. között a STRAND Fesztivál idejére egy teljesen új város születik a Zamárdi szabadstrandon, megnyitja kapuit a ONE STRAND CITY. A képzeletbeli település két polgármestere, Lil Frakk és Pumped Gabo  TV híradóban mutatták be a város szolgáltatásait és programjait.

A panorámás vízparti telken kertmozi, színház, kultúrház, múzeum, kiállítások, iskola, diszkó, fodrászat, vintage üzletek, lemezbolt és zöldség-gyümölcsbolt is helyet kap. A napokat reggeli jóga és pilates indítja, napközben több mint száz irodalmi és kulturális program, alkotótábor, éttermek és kávézók várják a látogatókat, a város két polgármestere pedig rendszeresen fogadóórát is tart a Fő téren. A ONE STRAND CITY a fesztivál egyik legkülönlegesebb közösségi helyszíne lesz, ahol négy napon át bárki átélheti, milyen egy igazán álomszerű város lakójának lenni.

A szerelmesek idén balatoni panorámában tarthatnak lagzit a házasságkötő teraszon, fotósokkal, virágszirommal, profi ceremóniamesterrel.

A STRAND CITY színházában vendégszerepel majd a Sicc Produkció, akik Janikovszky Éva művéből készült darabot és a Hamlet átiratát viszik színpadra, a Vígszínház interaktív programokkal érkezik, a Dumaszínház képviseletében pedig Stefanovics Angéla lesz a vendég.

Idén is sokan várják a STRAND Partmozit, ahol a négy este során nyolc film kerül levetítésre. A magyar klasszikusok a Moszkva Tér, a Csinibaba, A Tanú vagy éppen a Macskafogó mellett a nagy sikerű thriller, az Itt érzem magam otthon és a #Sohavégetnemérős is látható lesz, de közkívánatra a Toy Story is szerepel a programban. A vízparti moziban természetesen popcorn-t is árusítanak.

A STRAND legkedveltebb művészeivel pedig podcast programok és közönségtalálkozók várják a fesztiválózókat.

Kinek van kedve nyáron a sulira gondolni? Pláne egy fesztiválon? Sokaknak! Főleg, ha az órák annyira izgalmasak, mint a STRAND Suliban. Fotószakkör, irodalomóra, fesztivál ismeret, zenés történelemóra, környezetismeret - és a nyelvtanórán még azt is megtanulhatjuk, hogyan kell helyesen káromkodni.

A Vintage piac egy igazi újítás, ahová Magyarország menő vintage-üzletei közül tíz települ ki és a ruhák, kiegészítők mellett még akár bakelit lemezek között is böngészhetünk. Lesz játékbolt, STRAND műhely a kézműveskedéshez és ezer százalék, hogy nincs még egy város, amelynek ilyen hatalmas és ilyen csodás panorámájú szabadstrandja van!

ONE STRAND CITY, ez lesz álmaid városa!


